Akademos

Akademos () tai Hekademos () () oli kreikkalaisessa mytologiassa attikalainen heeros. Hänestä kerrotaan seuraavaa: kun Kastor ja Polydeukes valtasivat Attikan vapauttaakseen sisarensa Helenan, Akademos paljasti heille, että tämä oli kätketty Afidnaan. Tästä syystä koko Tyndareuksen sukukunta osoitti hänelle aina kiitollisuuttaan.

Akademoksen nimi oli yhteyksissä Hekademeiaan, joka sijaitsi lähellä Kefissos-jokea, kuusi stadionia Ateenasta luoteeseen. Akademoksen katsottiin omistaneen kyseisen maa-alueen, ja se oli ollut kulttipaikkana jo pronssikaudelta lähtien. Kreikan klassisella kaudella paikan nimi muuntui muotoon Akademeia. Paikkaan oli istutettu oliivi- ja plataanipuita, ja lehto oli pyhitetty jumalille.

Akademeia antoi myöhemmin nimensä Platonin paikalle perustamalle Akatemialle.

Lähteet 

Kreikkalaisen mytologian sankarit
Platonin Akatemia